Քանի մը օր առաջ երկրի կրօնամէտ թերթերէ երկուքը ահազանգ կը հնչեցնէին Հռոդոս կղզիի 14 եկեղեցիներէն 13-ի փակ ըլլալուն բերմամբ։ «Հռոդոսի մէջ 6 հազար մահմէտականներ կան եւ միայն մէկ մզկիթ բաց է»։ Երանի փառք տային այդ մէկ հատին համար։ Ո՜վ թղթակից, հաշուած ունէի՞ր արդեօք երբ քաղաքին կեդրոնի Մայր տաճարը առօք փառօք ռմբակոծեցին, Սեբաստիոյ մէջ քանի հազար հայեր կային։ Կամ Հանրապետութեան շրջանին բազմաթիւ հայ բնակչութիւն ունեցող Եւդոկիոյ մէջ մէկ հատ իսկ եկեղեցի մնացա՞ծ էր։ Պէտք չէ՞ որ երախտապարտ ըլլաս Հռոդոսի յոյն վարիչներուն, քանի դեռ այծեր չեն արածեր մզկիթներուն մէջ։ Վստահ եղիր որ եթէ իմ եկեղեցիներուս մէջ կ՚արածեն, այս մէկը քու անմարդկայնութեան ապացոյցն է միայն։